title: Odluka (EU) 2017/1545 Europskog parlamenta i Vijeća od 13. rujna 2017. o izmjeni Odluke br. 445/2014/EU o uspostavljanju inicijative Unije za Europske prijestolnice kulture u razdoblju od 2020. do 2033. (Tekst značajan za EGP. )

text:
               15.9.2017

               HR

               Službeni list Europske unije

               L 237/1

         ODLUKA (EU) 2017/1545 EUROPSKOG PARLAMENTA I VIJEĆA
   od 13. rujna 2017.
   o izmjeni Odluke br. 445/2014/EU o uspostavljanju inicijative Unije za Europske prijestolnice kulture u razdoblju od 2020. do 2033.
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 167.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   nakon savjetovanja s Odborom regija,
   u skladu s redovnim zakonodavnim postupkom (1),
   budući da:

               (1)

               Cilj je Odluke br. 445/2014/EU Europskog parlamenta i Vijeća (2) očuvanje i promicanje kulturnog bogatstva i raznolikosti kultura u Europi te naglašavanje njihovih zajedničkih značajki uz povećanje osjećaja građana da pripadaju zajedničkom kulturnom prostoru, čime se potiču uzajamno razumijevanje i međukulturni dijalog, te staviti u prvi plan zajedničko kulturno naslijeđe. Cilj je te odluke i poticanje kulturnog doprinosa dugoročnom razvoju gradova, što može obuhvaćati i njihova okolna područja, u skladu s njihovim strategijama i prioritetima, u svrhu poticanja pametnog, održivog i uključivog rasta.

               (2)

               Europske prijestolnice kulture daju ključan doprinos promicanju vrijednosti Unije.

               (3)

               Aktivnosti umrežavanja između prošlih, sadašnjih i budućih gradova nositelja naslova Europske prijestolnice kulture trebalo bi dodatno poticati kako bi se potaknula razmjena iskustava i dobrih praksi.

               (4)

               U Odluci br. 445/2014/EU predviđa se da pristup inicijativi Unije za Europske prijestolnice kulture („inicijativa”) imaju samo gradovi iz države članice, zemlje kandidatkinje ili potencijalnog kandidata ili, podložno uvjetima utvrđenima u toj odluci, zemlje koja pristupa Uniji.

               (5)

               S ciljem jačanja kulturnih veza između zemalja članica Europskog udruženja slobodne trgovine koje su stranke Sporazuma o Europskom gospodarskom prostoru (3) („zemlje EFTA-e/EGP-a”) i Unije, inicijativa bi također, podložno određenim uvjetima, trebala biti otvorena gradovima iz tih zemalja u skladu s tim sporazumom.

               (6)

               Međutim, tijekom razdoblja obuhvaćenog Odlukom br. 445/2014/EU, odnosno od 2020. do 2033., iz razloga jednakosti s gradovima iz država članica koji sudjeluju u inicijativi, gradovima iz zemalja EFTA-e/EGP-a trebalo bi dopustiti da sudjeluju samo u jednom natječaju za naslov. Iz razloga jednakosti s državama članicama svakoj bi zemlji EFTA-e/EGP-a trebalo dopustiti da nosi naslov samo jedanput tijekom tog razdoblja, kao što je to slučaj za zemlje kandidatkinje i potencijalne kandidate.

               (7)

               Budući da se pozivi za podnošenje prijava moraju objaviti najkasnije šest godina prije početka godine naslova, država kandidatkinja, potencijalni kandidat ili zemlja EFTA-e/EGP-a trebala bi biti domaćinom Europske prijestolnice kulture 2028. umjesto 2027. kako bi se tim zemljama omogućilo da u pregovorima dogovore sudjelovanje u programu Unije za potporu kulture koji će uslijediti nakon programa Kreativna Europa za razdoblje od 2021. do 2027.

               (8)

               Odluku br. 445/2014/EU trebalo bi stoga na odgovarajući način izmijeniti,

         DONIJELI SU OVU ODLUKU:
   Članak 1.
   Odluka br. 445/2014/EU mijenja se kako slijedi:

               1.

               Članak 3. mijenja se kako slijedi:

                           (a)

                           stavak 2. zamjenjuje se sljedećim:
                           „2.   Broj gradova nositelja naslova u određenoj godini (‚godina naslova’) ne može biti veći od tri.
                           Naslov se dodjeljuje svake godine najviše jednom gradu u svakoj od dviju država članica navedenih u kalendaru utvrđenom u Prilogu (‚kalendar’) te, u odgovarajućim godinama, jednom gradu iz zemlje članice Europskog udruženja slobodne trgovine koja je stranka Sporazuma o Europskom gospodarskom prostoru (‚zemlja EFTA-e/EGP-a’) ili iz zemlje kandidatkinje ili potencijalnog kandidata, ili jednom gradu iz zemlje koja pristupa Uniji u okolnostima određenima stavkom 5.”;

                           (b)

                           stavak 4. zamjenjuje se sljedećim:
                           „4.   Gradovi u zemljama EFTA-e/EGP-a, zemljama kandidatkinjama i potencijalnim kandidatima koji sudjeluju u programu Kreativna Europa ili kasnijim programima Unije kojima se podupire kultura na dan objave poziva za podnošenje prijava navedenog u članku 10. stavku 2. mogu se prijaviti za naslov za jednu godinu u okviru otvorenog natječaja koji se organizira u skladu s kalendarom utvrđenim u Prilogu.
                           Gradovi u zemljama EFTA-e/EGP-a, zemljama kandidatkinjama i potencijalnim kandidatima smiju sudjelovati samo u jednom natječaju tijekom razdoblja od 2020. do 2033.
                           Svaka zemlja EFTA-e/EGP-a, zemlja kandidatkinja ili potencijalni kandidat smije nositi naslov samo jedanput tijekom razdoblja od 2020. do 2033.”.

               2.

               Članak 10. mijenja se kako slijedi:

                           (a)

                           naslov se zamjenjuje sljedećim:
                           „Predodabir i odabir u zemljama EFTA-e/EGP-a, zemljama kandidatkinjama i potencijalnim kandidatima”;

                           (b)

                           stavak 1. zamjenjuje se sljedećim:
                           „1.   Za organizaciju natječaja u gradovima zemalja EFTA-e/EGP-a, zemalja kandidatkinja i potencijalnih kandidata odgovorna je Komisija.”;

                           (c)

                           u stavku 6. prvi podstavak zamjenjuje se sljedećim:
                           „6.   Povjerenstvo objavljuje izvješće o odabiru prijava gradova kandidata koji su ušli u uži izbor zajedno s preporukom za imenovanje najviše jednog grada u jednoj zemlji EFTA-e/EGP-a, zemlji kandidatkinji ili potencijalnom kandidatu.”.

               3.

               U članku 11. stavak 2. zamjenjuje se sljedećim:
               „2.   U slučaju zemalja EFTA-e/EGP-a, zemalja kandidatkinja i potencijalnih kandidata, Komisija imenuje jedan grad koji će nositi naslov u odgovarajućim godinama na temelju preporuka navedenih u izvješću o odabiru koje sastavlja povjerenstvo, i o tom imenovanju, najkasnije četiri godine prije početka godine naslova, izvješćuje Europski parlament, Vijeće i Odbor regija.”.

               4.

               Članak 13. mijenja se kako slijedi:

                           (a)

                           u stavku 2. drugi podstavak zamjenjuje se sljedećim:
                           „Dotična država članica, zemlja EFTA-e/EGP-a, zemlja kandidatkinja ili potencijalni kandidat može imenovati jednog promatrača da prisustvuje tim sastancima.”;

                           (b)

                           u stavku 3. drugi podstavak zamjenjuje se sljedećim:
                           „Povjerenstvo svoja izvješća o praćenju šalje Komisiji, imenovanim gradovima i njihovim državama članicama, kao i imenovanim gradovima i dotičnoj zemlji EFTA-e/EGP-a, zemlji kandidatkinji ili potencijalnom kandidatu.”.

               5.

               Prilog se zamjenjuje tekstom u Prilogu ovoj Odluci.

         Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Strasbourgu 13. rujna 2017.

            Za Europski parlament

            Predsjednik

         A. TAJANI

            Za Vijeće

            Predsjednik

         M. MAASIKAS

      (1)  Stajalište Europskog parlamenta od 13. lipnja 2017. (još nije objavljeno u Službenom listu) i odluka Vijeća od 17. srpnja 2017.

      (2)  Odluka br. 445/2014/EU Europskog parlamenta i Vijeća od 16. travnja 2014. o uspostavljanju inicijative Unije za Europske prijestolnice kulture u razdoblju od 2020. do 2033. i o stavljanju izvan snage Odluke br. 1622/2006/EZ (SL L 132, 3.5.2014., str. 1.).

      (3)  SL L 1, 3.1.1994., str. 3.

      PRILOG

         „KALENDAR

                  2020.

                  Hrvatska

                  Irska

                  2021.

                  Rumunjska

                  Grčka

                  Zemlja kandidatkinja ili potencijalni kandidat

                  2022.

                  Litva

                  Luksemburg

                  2023.

                  Mađarska

                  Ujedinjena Kraljevina

                  2024.

                  Estonija

                  Austrija

                  Zemlja EFTA-e/EGP-a, zemlja kandidatkinja ili potencijalni kandidat (1)

                  2025.

                  Slovenija

                  Njemačka

                  2026.

                  Slovačka

                  Finska

                  2027.

                  Latvija

                  Portugal

                  2028.

                  Češka

                  Francuska

                  Zemlja EFTA-e/EGP-a, zemlja kandidatkinja ili potencijalni kandidat

                  2029.

                  Poljska

                  Švedska

                  2030.

                  Cipar

                  Belgija

                  Zemlja EFTA-e/EGP-a, zemlja kandidatkinja ili potencijalni kandidat

                  2031.

                  Malta

                  Španjolska

                  2032.

                  Bugarska

                  Danska

                  2033.

                  Nizozemska

                  Italija

                  Zemlja EFTA-e/EGP-a, zemlja kandidatkinja ili potencijalni kandidat

         (1)  Pod uvjetom da ova Odluka stupi na snagu prije vremena za objavu poziva za podnošenje prijava za natječaj za 2024., dakle šest godina prije godine naslova.”


title: 2005/398/EZ: Odluka Vijeća od 10. svibnja 2005. o sklapanju Sporazuma o suradnji između Europske zajednice i Kneževine Andore

text:
               11/Sv. 121

               HR

               Službeni list Europske unije

               3

         32005D0398

               L 135/12

               SLUŽBENI LIST EUROPSKE UNIJE

         ODLUKA VIJEĆA
   od 10. svibnja 2005.
   o sklapanju Sporazuma o suradnji između Europske zajednice i Kneževine Andore
   (2005/398/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 71., 137., 149., 150., 151., 152., 156., 159., 161. i 175., u vezi s drugom rečenicom prvog podstavka članka 300. stavka 2. i prvog podstavka članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Zajednica je odlučna ojačati postojeće veze s Andorom koje su trenutačno uređene Sporazumom, potpisanim u Luxembourgu 28. lipnja 1990., i kojim se uspostavlja carinska unija.

               (2)

               Nakon ovlaštenja Vijeća od 24. veljače 1997., Komisija je zaključila pregovore s Andorom o Sporazumu koji obuhvaća širok raspon područja suradnje.

               (3)

               U skladu s Odlukom Vijeća od 25./26. listopada 2004., Sporazum je u ime Europske zajednice potpisan 15. studenoga 2004. te je podložan kasnijem sklapanju.

               (4)

               Odboru za suradnju, koji je osnovan prema Sporazumu, dodijeljeni su određeni zadaci. Komisiji bi se trebale dodijeliti ovlasti za poduzimanje tih zadataka u ime Zajednice.

               (5)

               Sporazum bi trebalo odobriti,

         ODLUČILO JE:
   Članak 1.
   Ovim se u ime Zajednice odobrava Sporazum o suradnji između Europske zajednice i Kneževine Andore.
   Tekst Sporazuma priložen je ovoj Odluci.
   Članak 2.
   Predsjednik Vijeća u ime Zajednice daje obavijest predviđenu člankom 14. Sporazuma (2).
   Članak 3.
   1.   U Odboru za suradnju, osnovanim u skladu s člankom 9. Sporazuma, Zajednicu predstavlja Komisija kojoj pomažu predstavnici država članica.
   2.   Stajalište Zajednice u vezi s odlukama koje donosi Odbor za suradnju određuje Komisija nakon savjetovanja s predstavnicima država članica.

      Sastavljeno u Bruxellesu 10. svibnja 2005.

            Za Vijeće

            Predsjednik

         J. KRECKÉ

      (1)  Mišljenje od 22. veljače 2005. (još nije objavljeno u Službenom listu).

      (2)  Dan stupanja na snagu Sporazuma objavljuje Glavno tajništvo Vijeća u Službenom listu Europske unije.


title: 79/6/EEZ: Odluka Vijeća od 18. prosinca 1978. o prihvaćanju preporuke Vijeća za carinsku suradnju od 13. lipnja 1978. o izmjeni članka XIV. točke (a) i članka XVI. točke (d) Konvencije o nomenklaturi za razvrstavanje robe u carinsku tarifu

text:
               02/Sv. 019

               HR

               Službeni list Europske unije

               3

         31979D0006

               L 006/23

               SLUŽBENI LIST EUROPSKE UNIJE

               18.12.1978.

      ODLUKA VIJEĆA

   od 18. prosinca 1978.
   o prihvaćanju preporuke Vijeća za carinsku suradnju od 13. lipnja 1978. o izmjeni članka XIV. točke (a) i članka XVI. točke (d) Konvencije o nomenklaturi za razvrstavanje robe u carinsku tarifu
   (79/6/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegove članke 28. i 113.,
   uzimajući u obzir preporuku Komisije,
   budući da su devet država članica ugovorne stranke Konvencije iz Bruxellesa o nomenklaturi za razvrstavanje robe u carinsku tarifu od 15. prosinca 1950.; budući da je zajednička carinska tarifa temeljena na toj nomenklaturi;
   budući da Vijeće za carinsku suradnju može svojim ugovornim strankama preporučiti izmjene Konvencije; budući da je ono 13. lipnja 1978. preporučilo izmjene članka XIV. točke (a) i članka XVI. točke (d) Konvencije;
   budući da u okviru Konvencije belgijsko Ministarstvo vanjskih poslova upućuje nacrt teksta svih preporučenih izmjena svi ugovornim strankama te vladama svih drugih država potpisnica ili pristupnica, te se smatra da je tekst usvojen ako nijedna ugovorna stranka ne obavijesti o svojim prigovorima u roku od šest mjeseci od datuma priopćenja; budući da, ako se ne dostavi nijedan prigovor, izmjene stupaju na snagu šest mjeseci nakon isteka toga roka;
   budući da je belgijsko Ministarstvo vanjskih poslova 30. lipnja 1978. ugovornim strankama priopćilo tekst preporuke od 13. lipnja 1978., koja stupa na snagu 1. srpnja 1978.; budući da se, ako nije priopćen nikakav prigovor na cijeli tekst ili na neki njegov dio, preporuka smatra usvojenom 31. prosinca 1978. te stupa na snagu 1. srpnja 1979.;
   budući da nema prigovora na bilo koji dio preporuke,
   ODLUČILO JE:
   Jedini članak
   Ovime se usvaja preporuka Vijeća za carinsku suradnju od 13. lipnja 1978. o izmjeni članka XIV. točke (a) i članka XVI. točke (d) Konvencije o nomenklaturi za razvrstavanje robe u carinsku tarifu radi primjene od 1. srpnja 1979.

      Sastavljeno u Bruxellesu 18. prosinca 1978.

            Za Vijeće

            Predsjednik

         H.-D. GENSCHER


title: Odluka Vijeća (ZVSP) 2017/345 od 27. veljače 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               28.2.2017

               HR

               Službeni list Europske unije

               L 50/59

         ODLUKA VIJEĆA (ZVSP) 2017/345
   od 27. veljače 2017.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. svibnja 2016. donijelo Odluku (ZVSP) 2016/849 (1) o mjerama ograničavanja protiv Demokratske Narodne Republike Koreje („DNRK”), kojom su, među ostalim, provedene rezolucije Vijeća sigurnosti Ujedinjenih naroda („RVSUN-ovi”) 1718 (2006), 1874 (2009), 2087 (2013), 2094 (2013) i 2270 (2016).

               (2)

               Vijeće sigurnosti UN-a usvojilo je 30. studenoga 2016. RVSUN 2321 (2016), u kojoj izražava najdublju zabrinutost zbog nuklearnog pokusa koji je DNRK izvela 9. rujna 2016., kršeći relevantne rezolucije Vijeća sigurnosti UN-a, te je ujedno osudilo tekuće aktivnosti DNRK-a povezane s nuklearnim i balističkim projektilima kojima se teško krše relevantne rezolucije Vijeća sigurnosti UN-a i utvrdilo da i dalje postoji jasna prijetnja međunarodnom miru i sigurnosti u regiji i šire.

               (3)

               U RVSUN-u 2321 (2016) Vijeće sigurnosti UN-a izražava zabrinutost zbog toga što se osobna prtljaga i prijavljena prtljaga pojedinaca na ulasku u DNRK ili na izlasku iz njega može upotrebljavati za prijevoz predmeta čiji su nabava, prodaja ili prijenos zabranjeni RVSUN-ovima 1718 (2006), 1874 (2009), 2087 (2013), 2094 (2013), 2270 (2016) ili 2321 (2016) i pojašnjava se da takva osobna i prijavljena prtljaga predstavlja „teret” za svrhe provedbe stavka 18. RVSUN-a 2270 (2016), čime se upućuje na obvezu provjere tereta.

               (4)

               U RVSUN-u 2321 (2016) Vijeće sigurnosti UN-a poziva države članice da smanje broj zaposlenika u diplomatskim misijama i konzularnim uredima u DNRK-u.

               (5)

               U RVSUN-u 2321 (2016) Vijeće sigurnosti UN-a izražava svoju zabrinutost zbog toga što se zabranjeni predmeti mogu prevesti u DNRK ili iz njega željeznicom ili cestama te se ističe da je teret koji se prevozi željeznicom i cestama obuhvaćen obvezom iz stavka 18. UNSCR-a 2270 (2016) o provjeri tereta koji se nalazi na državnim područjima država članica ili se kroz njih provozi željeznicom i cestama.

               (6)

               U RVSUN-u 2321 (2016) navodi se da je za svrhe njegove provedbe te provedbe RVSUN-ova 1718 (2006), 1874 (2009), 2087 (2013), 2094 (2013), 2270 (2016) izrazom „provoz” obuhvaćeno, ali se ne ograničava samo na to, putovanje pojedinaca kroz terminale međunarodnih zračnih luka neke države na putu do odredišta u drugoj državi bez obzira na to podvrgavaju li se ti pojedinci carinskoj kontroli ili kontroli putovnica u toj zračnoj luci.

               (7)

               RVSUN-om 2321 (2016) određuje se najveća ukupna količina ugljena koja se smije uvesti iz DNRK-a i uspostavlja mehanizam za praćenje i provjeru tog uvoza. Kao dio tog mehanizma države članice koje uvoze ugljen iz DNRK-a pozivaju se da periodično provjeravaju internetske stranice UN-a kako bi osigurale da nisu uvezle ukupnu dopuštenu količinu ugljena.

               (8)

               U RVSUN-u 2321 (2016) podsjeća se da je diplomatskim predstavnicima DNRK-a u zemlji domaćinu zabranjeno obavljanje svih profesionalnih ili komercijalnih djelatnosti za osobnu dobit.

               (9)

               U RVSUN-u 2321 (2016) Vijeće sigurnosti UN-a izražava zabrinutost zbog toga što se državljani DNRK-a šalju na rad u druge države kako bi zaradili čvrstu valutu koju onda DNRK upotrebljava za svoje nuklearne programe i programe balističkih projektila te se države pozivaju na budnost u pogledu te prakse.

               (10)

               U RVSUN-u 2321 (2016) Vijeće sigurnosti UN-a ponovno ističe zabrinutost da se veće količine gotovine mogu se upotrebljavati za izbjegavanje mjera koje je nametnulo Vijeće sigurnosti te se države članice pozivaju na oprez u odnosu na taj rizik.

               (11)

               U RVSUN-u 2321 (2016) Vijeće sigurnosti UN-a izražava predanost mirnom, diplomatskom i političkom rješenju situacije te se ponovno potvrđuje potpora šesterostranim pregovorima i poziva na njihov nastavak.

               (12)

               U RVSUN-u 2321 (2016) potvrđuje se da djelovanja DNRK-a treba stalno preispitivati te da je Vijeće sigurnosti UN-a spremno ojačati, izmijeniti, suspendirati ili ukinuti mjere koliko to bude potrebno s obzirom na aktivnosti DNRK-a i da je odlučno poduzeti daljnje znatne mjere u slučaju da DNRK provede nove nuklearne pokuse ili lansiranja.

               (13)

               Daljnje djelovanje Unije potrebno je radi provedbe određenih mjera predviđenih u ovoj Odluci.

               (14)

               Države članice trebale bi dijeliti relevantne informacije s drugim državama članicama radi podrške učinkovitoj provedbi odredbi ove Odluke na području cijele Unije.

               (15)

               Odluku (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka (ZVSP) 2016/849 mijenja se kako slijedi:

               1.

               U članku 1. stavku 1. dodaju se sljedeće točke:

                           „(h)

                           određenih drugih predmeta, materijala, opreme, robe i tehnologije navedenih u skladu sa stavkom 4. RVSUN-a 2321 (2016);

                           (i)

                           svih drugih predmeta navedenih u dvonamjenskom popisu konvencionalnog oružja koji će Odbor za sankcije usvojio u skladu sa stavkom 7. RVSUN-a 2321 (2016).”.

               2.

               Članak 4. stavak 1. zamjenjuje se sljedećim:
               „1.   Zabranjuje se nabava iz DNRK-a od strane državljana država članica ili uz uporabu plovila ili zrakoplova pod zastavom države članice, zlata, rude titanija, rude vanadija, minerala rijetkih zemalja, bakra, nikla, srebra i cinka bez obzira na to potječu li s državnog područja DNRK-a.”.

               3.

               Umeće se sljedeći članak:
               „Članak 6.a
               1.   Zabranjuje se nabava kipova iz DNRK-a koju vrše državljani država članica ili koja se vrši uporabom plovila ili zrakoplova pod zastavama država članica bez obzira na to potječu li kipovi s državnog područja DNRK-a.
               2.   Stavak 1. ne primjenjuje se ako je Odbor za sankcije prethodno dao odobrenje na pojedinačnoj osnovi.
               3.   Unija poduzima potrebne mjere radi utvrđivanja relevantnih predmeta na koje se odnosi ovaj članak.”.

               4.

               Umeće se sljedeći članak:
               „Članak 6.b
               1.   Izravna ili neizravna opskrba, prodaja ili prijenos u DNRK-a od strane državljana država članica ili uz uporabu plovila ili zrakoplova pod zastavom države članice, novih helikoptera i plovila zabranjuje se bez obzira na to potječu li s državnog područja država članica.
               2.   Stavak 1. ne primjenjuje se ako je Odbor za sankcije prethodno dao odobrenje na pojedinačnoj osnovi.
               3.   Unija poduzima potrebne mjere radi utvrđivanja relevantnih predmeta na koje se odnosi ovaj članak.”.

               5.

               Članak 7. zamjenjuje se sljedećim:
               „Članak 7.
               1.   Nabava iz DNRK-a od strane državljana država članica ili uz uporabu plovila ili zrakoplova pod zastavom države članice, ugljena, željeza i željezne rude zabranjena je bez obzira na to potječu li s državnog područja DNRK-a. Unija poduzima potrebne mjere radi utvrđivanja relevantnih predmeta na koje se odnosi ovaj stavak.
               2.   Stavak 1. ne primjenjuje se u odnosu na ugljen za koji država članica koja ga nabavlja potvrdi na temelju vjerodostojnih informacija da potječe izvan DNRK-a te da je prevezen kroz DNRK samo radi izvoza iz luke Rajin (Rason), pod uvjetom da ta država članica prethodno obavijesti Odbor za sankcije te da takve transakcije nisu povezane s ostvarivanjem prihoda za nuklearne programe ili programe balističkih projektila DNRK-a ili za druge aktivnosti zabranjene RVSUN-ovima 1718 (2006), 1874 (2009), 2087 (2013), 2094 (2013), 2270 (2016) i 2321 (2016) ili ovom Odlukom.
               3.   Stavak 1. ne primjenjuje se u odnosu na ukupan izvoz u sve države članice UN-a ugljena podrijetlom iz DNRK za koji ukupna količina ne prelazi vrijednost od 53 495 894 američkih dolara ili 1 000 866 metričkih tona, ovisno o tome koja je vrijednost niža, u razdoblju od dana donošenja RVSUN-a 2321 (2016) i 31. prosinca 2016. ni u odnosu na ukupan izvoz u sve države članice UN-a ugljena podrijetlom iz DNRK za koji od 1. siječnja 2017. ukupna količina ne prelazi vrijednost od 400 870 018 američkih dolara ili 7 500 000 metričkih tona godišnje, ovisno o tome koja je vrijednost niža, pod uvjetom:

                           (a)

                           da u nabavama ne sudjeluju pojedinci ili subjekti povezani s nuklearnim programima ili programima balističkih projektila DNRK-a ili drugim aktivnostima zabranjenima RVSUN-ovima 1718 (2006), 1874 (2009), 2087 (2013), 2094 (2013), 2270 (2016) i 2321 (2016), uključujući pojedince ili subjekte uvrštene na popis, pojedince ili subjekte koji djeluju u njihovo ime ili po njihovu nalogu, subjekte koje oni izravno ili neizravno posjeduju ili kontroliraju, ili pojedince ili subjekte koji pomažu u izbjegavanju sankcija; i

                           (b)

                           da nabave služe isključivo osiguravanju osnovnih sredstava za život državljana DNRK-a i da su nepovezane sa stvaranjem prihoda za nuklearne programe ili programe balističkih projektila DNRK-a ili druge aktivnosti zabranjene RVSUN-ovima 1718 (2006), 1874 (2009), 2087 (2013), 2094 (2013), 2270 (2016) i 2321 (2016).

                     4.   Država članica koja nabavlja ugljen izravno iz DNRK-a, pomoću obrasca iz Priloga V. UNSCR-u 2321(2016), obavještava Odbor za sankcije o ukupnom obujmu takvih nabava za svaki mjesec najkasnije 30 dana po završetku tog mjeseca. Država članica podatke o kojima je u ovom pogledu obavijestila Odbor za sankcije također dostavlja ostalim državama članicama i Komisiji.
               5.   Stavak 1. ne primjenjuje se na transakcije željeza i željezne rude za koje se utvrdi da su namijenjene isključivo osiguravanju osnovnih sredstava za život te nisu povezane s ostvarivanjem prihoda za nuklearne programe ili programe balističkih projektila DNRK-a ili druge aktivnosti zabranjene RVSUN-ovima 1718 (2006), 1874 (2009), 2087 (2013), 2094 (2013), 2270 (2016) ili 2321 (2016).”.

               6.

               Članak 10. zamjenjuje se sljedećim:
               „Članak 10.
               1.   Zabranjuje se pružanje javne ili privatne financijske potpore za trgovinu s DNRK-om, uključujući dodjelu izvoznih kredita, jamstava ili osiguranja, državljanima ili subjektima DNRK-a koji su uključeni u takvu trgovinu.
               2.   Stavak 1. ne primjenjuje se ako je Odbor za sankcije prethodno na pojedinačnoj osnovi odobrio pružanje financijske potpore.”.

               7.

               Članak 14. zamjenjuje se sljedećim:
               „Članak 14.
               1.   Na državnim područjima država članica zabranjeno je otvaranje podružnica, društava kćeri ili predstavništava banaka DNRK-a, uključujući Središnju banku DNRK-a, njezine podružnice i društva kćeri te drugih financijskih subjekata iz članka 13. točke 2.
               2.   Postojeće podružnice, društva kćeri ili predstavništva subjekata iz stavka 1. na državnim područjima država članica zatvaraju se u roku od 90 dana od donošenja RVSUN-a 2270 (2016).
               3.   Osim ako to prethodno odobri Odbor za sankcije, bankama DNRK-a, uključujući Središnju banku DNRK-a, njezine podružnice i društva kćeri, te drugim financijskim subjektima iz članka 13. točke 2. zabranjeno je:

                           (a)

                           osnivanje novih zajedničkih pothvata s bankama pod nadležnošću država članica;

                           (b)

                           posjedovanje vlasničkih udjela u bankama pod nadležnošću država članica; ili

                           (c)

                           uspostavljanje ili održavanje korespondentskih bankovnih odnosa s bankama pod nadležnošću država članica.

                     4.   Postojeći zajednički pothvati, vlasnički udjeli i korespondentski bankovni odnosi s bankama DNRK-a okončavaju se u roku od 90 dana od donošenja RVSUN-a 2270 (2016).
               5.   Financijskim institucijama na državnom području država članica ili pod njihovom nadležnošću zabranjeno je otvaranje predstavništava, društava kćeri, podružnica ili bankovnih računa u DNRK-u.
               6.   Postojeća predstavništva, društva kćeri ili bankovni računi u DNRK-u zatvaraju se u roku od 90 dana od donošenja RVSUN-a 2321 (2016).
               7.   Stavak 6. ne primjenjuje se ako Odbor za sankcije na pojedinačnoj osnovi utvrdi da su takva predstavništva, društva kćeri ili računi potrebni za dostavu humanitarne pomoći, za aktivnosti diplomatskih misija u DNRK-u na temelju Bečke konvencije o diplomatskim odnosima i Bečke konvencije o konzularnim odnosima, za aktivnosti UN-a ili njegovih specijaliziranih agencija ili povezanih organizacija, ili za sve druge svrhe u skladu s RVSUN-ovima 1718 (2006), 1874 (2009), 2087 (2013), 2094 (2013), 2270 (2016) ili 2321 (2016).”.

               8.

               Članak 16. stavak 6. zamjenjuje se sljedećim:
               „6.   Države članice poduzimaju potrebne mjere za zapljenu i uklanjanje predmeta, tako da ih unište, onesposobe ili učine neupotrebljivima, pohrane ili prenesu radi uklanjanja u državu koja nije ni država podrijetla ni odredišta, kojih su opskrba, prodaja, prijenos ili izvoz zabranjeni RVSUN-ovima 1718 (2006), 1874 (2009), 2087 (2013), 2094 (2013), 2270 (2016) ili 2321 (2016) i koji su identificirani inspekcijama, u skladu s njihovim obvezama na temelju primjenjivih rezolucija Vijeća sigurnosti UN-a, uključujući RVSUN 1540 (2004).”.

               9.

               Umeće se sljedeći članak:
               „Članak 18.a
               1.   Država članica pod čijom zastavom plovi plovilo koje je Odbor za sankcije uvrstio na popis, ako je Odbor za sankcije tako odredio, povlači svoju zastavu s tog plovila.
               2.   Država članica pod čijom zastavom plovi plovilo koje je Odbor za sankcije uvrstio na popis, ako je Odbor za sankcije tako odredio, usmjerava to plovilo u luku koju je odredio Odbor, u suradnji s državom luke.
               3.   Države članice zabranjuju plovilu ulazak u svoje luke ako je uvrštavanjem na popis Odbor za sankcije tako odredio, osim u slučaju nužde ili ako se plovilo vraća u luku polaska.
               4.   Države članice primjenjuju na plovilo mjere zamrzavanja imovine ako je uvrštavanjem na popis Odbor za sankcije tako odredio.
               5.   U Prilogu IV. navode se brodovi iz stavaka od 1. do 4. ovog članka koje je Odbor za sankcije uvrstio na popis u skladu sa stavkom 12. RVSUN-a 2321 (2016).”.

               10.

               Članak 20. mijenja se kako slijedi:

                           (a)

                           stavak 2. zamjenjuje se sljedećim:
                           „2.   Stavak 1. ne primjenjuje se ako je Odbor za sankcije unaprijed dao odobrenje na pojedinačnoj osnovi.”;

                           (b)

                           stavak 3. briše se.

               11.

               Umeće se sljedeći članak:
               „Članak 20.a
               Zabranjuje se nabava usluga plovila ili zrakoplova iz DNRK-a.”.

               12.

               Članak 21. zamjenjuje se sljedećim:
               „Članak 21.
               Države članice brišu iz registra svako plovilo koje je u vlasništvu ili pod kontrolom DNRK-a ili kojim upravlja DNRK i ne registriraju nijedno takvo plovilo koje je na temelju stavka 24. RVSUN-a 2321 (2016) iz svojeg registra izbrisala druga država.”.

               13.

               Članak 22. zamjenjuje se sljedećim:
               „Članak 22.
               1.   Zabranjeno je registrirati plovila u DNRK-u, pribaviti za plovilo odobrenje za korištenje zastavom DNRK-a ili posjedovati, zakupljivati, upravljati njime ili pružati bilo kakve usluge klasifikacije plovila, certificiranja ili povezane usluge, ili osigurati ikoje plovilo pod zastavom DNRK-a.
               2.   Stavak 1. ne primjenjuje se ako je Odbor za sankcije prethodno dao odobrenje na pojedinačnoj osnovi.
               3.   Zabranjeno je pružanje usluga osiguranja ili reosiguranja, koje vrše državljani država članica ili se vrše s državnog područja država članica, za plovila u vlasništvu ili pod kontrolom DNRK-a, ili kojima upravlja DNRK, među ostalim i nezakonitim sredstvima.
               4.   Stavak 3. ne primjenjuje se ako Odbor za sankcije odluči na pojedinačnoj osnovi da je plovilo uključeno u aktivnosti namijenjene isključivo osiguravanju osnovnih sredstava za život kojima se pojedinci ili subjekti iz DNRK-a neće koristiti za ostvarivanje prihoda ili isključivo za humanitarne svrhe.”.

               14.

               U članku 23. dodaje se sljedeći stavak:
               „12.   Države članice poduzimaju potrebne mjere za ograničavanje ulaska na svoje državno područje ili provoza kroz njega članova vlade DNRK-a, dužnosnika te vlade i članova oružanih snaga DNRK-a ako su ti članovi ili dužnosnici povezani s nuklearnim programima ili programima balističkih projektila DNRK-a ili drugim aktivnostima zabranjenima RVSUN-ovima 1718 (2006), 1874 (2009), 2087 (2013), 2094 (2013), 2270 (2016) i 2321 (2016).”

               15.

               Umeće se sljedeći članak:
               „Članak 24.a
               1.   Ako država članica utvrdi da neki pojedinac radi u ime ili prema uputama banke ili financijske institucije DNRK-a, država članica protjeruje tog pojedinca sa svojeg državnog područja u svrhu repatrijacije u državu čiji je državljanin taj pojedinac, u skladu s primjenjivim pravom.
               2.   Stavak 1. ne primjenjuje se ako je prisutnost pojedinca potrebna zbog provedbe sudskog postupka ili isključivo zbog medicinskih, sigurnosnih ili drugih humanitarnih svrha ili ako je Odbor za sankcije na pojedinačnoj osnovi utvrdio da bi protjerivanje pojedinca bilo protivno ciljevima RVSUN-ova 1718 (2006), 1874 (2009), 2087 (2013), 2094 (2013), 2270 (2016) i 2321 (2016).”.

               16.

               Članak 30. zamjenjuje se sljedećim:
               „Članak 30.
               1.   Države članice poduzimaju potrebne mjere radi osiguravanja budnosti i kako bi spriječile da državljani DNRK-a, na njihovim državnim područjima ili uz pomoć njihovih državljana, sudjeluju u specijaliziranim podučavanjima ili osposobljavanjima u disciplinama koje bi doprinijele aktivnostima DNRK-a u vezi sa širenjem nuklearnog oružja i razvoju sustavâ za ispaljivanje nuklearnog oružja, uključujući podučavanja ili osposobljavanja u naprednoj fizici, naprednim računalnim simulacijama i s time povezanim računalnim znanostima, geoprostornoj navigaciji, nuklearnom inženjerstvu, svemirskom inženjerstvu, zrakoplovnom inženjerstvu i s time povezanim disciplinama, naprednoj znanosti o materijalima, naprednom kemijskom inženjerstvu, naprednom strojarstvu, naprednoj elektrotehnici i naprednom industrijskom inženjerstvu.
               2.   Države članice suspendiraju znanstvenu i tehničku suradnju s osobama ili skupinama pod službenim pokroviteljstvom DNRK-a ili koje DNRK službeno zastupa, osim u svrhe medicinske razmjene, pod uvjetom da:

                           (a)

                           u slučaju znanstvene i tehničke suradnje u područjima nuklearne znanosti i tehnologije, svemirskog i zrakoplovnog inženjerstva i tehnologije ili naprednih tehnika i metoda proizvodnje Odbor za sankcije na pojedinačnoj je osnovi utvrdio da ta posebna aktivnost neće doprinijeti aktivnostima DNRK-a u vezi sa širenjem nuklearnog oružja ili programima povezanima s balističkim projektilima; ili

                           (b)

                           u slučaju svake druge znanstvene ili tehničke suradnje, država članica koja sudjeluje u znanstvenoj i tehničkoj suradnji odredi da ta posebna aktivnost neće doprinijeti aktivnostima DNRK-a u vezi sa širenjem nuklearnog oružja ili programima povezanima s balističkim projektilima te o tome prethodno obavijesti Odbor za sankcije.”.

               17.

               Umeće se sljedeći članak:
               „Članak 31.a
               Diplomatskoj misiji ili konzularnom uredu DNRK-a i njihovim članovima iz DNRK-a zabranjeno je posjedovati ili kontrolirati bankovne račune u Uniji, osim jednog računa u državi članici ili državama članicama u kojoj se nalazi misija ili ured ili u kojima su njihovi članovi akreditirani.”.

               18.

               Umeće se sljedeći članak:
               „Članak 31.b
               1.   Zabranjuje se davanje u zakup nekretnina ili njihovo stavljanje na raspolaganje na neki drugi način DNRK-u, kao i njihova upotreba od strane ili u korist DNRK-a, u bilo koju drugu svrhu osim za diplomatske ili konzularne aktivnosti.
               2.   Zabranjuje se i uzimanje u zakup od DNRK-a nekretnine koja se nalazi izvan državnog područja DNRK-a.”.

               19.

               Članak 33. stavak 1. zamjenjuje se sljedećim:
               „1.   Vijeće provodi izmjene Priloga I. i IV. na temelju odlučivanja Vijeća sigurnosti ili Odbora za sankcije.”.

               20.

               Umeće se sljedeći članak:
               „Članak 36.a
               Odstupajući od mjera uvedenih RVSUN-ovima 1718 (2006), 1874 (2009), 2087 (2013), 2094 (2013), 2270 (2016) ili 2321(2016), pod uvjetom da Odbor za sankcije utvrdi da je izuzeće potrebno kako bi se olakšao rad međunarodnih i nevladinih organizacija koje provode aktivnosti pružanja pomoći i humanitarne aktivnosti u DNRK-u za dobrobit civilnog stanovništva u DNRK-u, nadležno tijelo države članice daje potrebno odobrenje.”.

               21.

               Dodaje se Prilog IV. kako je naveden u Prilogu.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 27. veljače 2017.

            Za Vijeće

            Predsjednik

         K. MIZZI

      (1)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

      PRILOG

            „PRILOG IV.
            Popis plovila iz članka 18.a”


title: 2009/488/EZ, Euratom: Odluka Komisije od 11. lipnja 2009. o zaključivanju Memoranduma o razumijevanju između Europske komisije i Europske organizacije za nuklearna istraživanja (CERN)Tekst značajan za EGP

text:
               01/Sv. 16

               HR

               Službeni list Europske unije

               234

         32009D0488

               L 161/13

               SLUŽBENI LIST EUROPSKE UNIJE

         ODLUKA KOMISIJE
   od 11. lipnja 2009.
   o zaključivanju Memoranduma o razumijevanju između Europske komisije i Europske organizacije za nuklearna istraživanja (CERN)
   (Tekst značajan za EGP)
   (2009/488/EZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice i Ugovor o osnivanju Europske zajednice za atomsku energiju,
   budući da:

               (1)

               Administrativni sporazum između Europske zajednice i Europske organizacije za nuklearna istraživanja (CERN) potpisan je 10. listopada 1994.

               (2)

               Istraživačke rasprave naglasile su primjerenost da Komisija ojača i unaprijedi suradnju s CERN-om s obzirom na nedavna događanja u pogledu Europskog istraživačkog područja (ERA).

               (3)

               Sukladno navedenom, sastavljen je novi dogovor u obliku Memoranduma o razumijevanju koji pokriva pitanja kao što su snažnija suradnja kroz zajedničke aktivnosti radi učvršćivanja i daljnjeg razvoja ERA-e i praćenja Europske strategije za fiziku čestica, kao i konzultacija i razmjene podataka o pitanjima od zajedničkog interesa, posebno s obzirom na jačanje i daljnji razvoj Europskog istraživačkog područja i Europske strategije za fiziku čestica, uključujući za potonju, kontakte s državama koje nisu članice CERN-a.

               (4)

               Komisija je dobila trajno pravo da prisustvuje sjednicama Europske strategije Vijeća CERN-a i da ima riječ na tim sjednicama, dok se promatrački status odobren 1985. Europskim zajednicama u Vijeću CERN-a zadržava (1).

               (5)

               Iz ovog Memoranduma o razumijevanju ne proizlaze financijske implikacije ili pravne obveze,

         ODLUČILA JE:
   Članak 1.
   Odobrava se Memorandum o razumijevanju u prilogu između Europske komisije i Europske organizacije za nuklearna istraživanja (CERN). Sukladno tome, on će zamijeniti Administrativni sporazum od 10. listopada 1994.
   Članak 2.
   Povjerenik za znanost i istraživanje Janez Potočnik potpisuje Memorandum o razumijevanju između Europske komisije i Europske organizacije za nuklearna istraživanja u ime Komisije.

      Sastavljeno u Bruxellesu 11. lipnja 2009.

            Za Komisiju

         Janez POTOČNIK

            Član Komisije

      (1)  Odluka Vijeća CERN -a od 27./28. lipnja 1985.


title: Odluka Vijeća 2010/464/ZVSP od 6. kolovoza 2010. o potpisivanju i sklapanju Sporazuma između Europske unije i Republike Ugande o statusu Misije u Ugandi pod vodstvom Europske unije

text:
               18/Sv. 004

               HR

               Službeni list Europske unije

               113

         32010D0464

               L 221/1

               SLUŽBENI LIST EUROPSKE UNIJE

               06.08.2010.

      ODLUKA VIJEĆA 2010/464/ZVSP
   od 6. kolovoza 2010.
   o potpisivanju i sklapanju Sporazuma između Europske unije i Republike Ugande o statusu Misije u Ugandi pod vodstvom Europske unije
   VIJEĆE EUROPSKE UNIJE,
   uzimajući u obzir Ugovor o Europskoj uniji (dalje u tekstu „UEU”), a posebno njegov članak 37., i Ugovor o funkcioniranju Europske unije (dalje u tekstu „UFEU”), a posebno njegov čanak 218. stavak 5. i prvi podstavak članka 218. stavka 6.,
   uzimajući u obzir prijedlog Visokog predstavnika Unije za vanjske poslove i sigurnosnu politiku (dalje u tekstu „VP”),
   budući da:

               (1)

               Vijeće je 15. veljače 2010. donijelo Odluku 2010/96/ZVSP o vojnoj misiji Europske unije kao doprinos osposobljavanju sigurnosnih snaga Somalije (1) (EUTM Somalia).

               (2)

               Članak 9. te Odluke predviđa da status jedinica i osoblja pod vodstvom EU-a, uključujući povlastice, imunitete i daljnja jamstva potrebna za ispunjenje i nesmetano funkcioniranje njihove misije, može biti predmet sporazuma sklopljenog u skladu s člankom 37. UEU-a i u skladu s postupkom utvrđenim u članku 218. stavku 3. UFEU-a.

               (3)

               Slijedom ovlaštenja Vijeća od 11. ožujka 2010., VP, uz pomoć Glavnog tajništva Vijeća, dogovorio je Sporazum između Europske unije i Republike Ugande o statusu misije pod vodstvom Europske unije u Ugandi (dalje u tekstu „Sporazum”).

               (4)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Republike Ugande o statusu misije Europske unije u Ugandi odobrava se u ime Unije.
   Tekst Sporazuma priložen je ovoj Odluci.
   Članak 2.
   Ovlašćuje se Predsjednik Vijeća imenovati osobu(-e) opunomoćenu(-e) za potpisivanje Sporazuma kako bi on obvezivao Uniju.
   Članak 3.
   Ova Odluka stupa na snagu na datum donošenja.

      Sastavljeno u Bruxellesu 6. kolovoza 2010.

            Za Vijeće

            Predsjednik

         S. VANACKERE

      (1)  SL L 44, 19.2.2010., str. 16.


title: 2008/357/EZ: Odluka Komisije od 23. travnja 2008. o posebnim zahtjevima za sigurnost djece koji moraju zadovoljavati europske norme za upaljače sukladno Direktivi 2001/95/EZ Europskog parlamenta i Vijeća  Tekst značajan za EGP

text:
               15/Sv. 22

               HR

               Službeni list Europske unije

               179

         32008D0357

               L 120/11

               SLUŽBENI LIST EUROPSKE UNIJE

         ODLUKA KOMISIJE
   od 23. travnja 2008.
   o posebnim zahtjevima za sigurnost djece koji moraju zadovoljavati europske norme za upaljače sukladno Direktivi 2001/95/EZ Europskog parlamenta i Vijeća
   (Tekst značajan za EGP)
   (2008/357/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 1. točku (a),
   budući da:

               (1)

               Direktivom 2001/95/EZ propisane su obveze proizvođača da na tržište stavljaju samo sigurne proizvode.

               (2)

               U skladu s Direktivom 2001/95/EZ pretpostavlja se da je proizvod siguran s obzirom na rizike i kategorije rizika koji su obuhvaćeni odgovarajućim nacionalnim normama, kada je u skladu s neobvezujućim nacionalnim normama, kojima su preuzete europske norme.

               (3)

               Direktivom 2001/95/EZ je predviđeno da europske norme trebaju biti prihvaćene od strane europskih normizacijskih tijela. Takvim je normama potrebno osigurati da proizvod zadovoljava opće sigurnosne zahtjeve Direktive.

               (4)

               Upaljači su sami po sebi opasni proizvodi s obzirom da stvaraju plamen ili vrućinu, kao i stoga što sadrže zapaljivu tekućinu ili plin, koji su često pod tlakom. Najčešći mogući rizici povezani s pogrešnim rukovanjem upaljača su požari, opekline i rasprsnuća koja, uz prisutnost izvora topline, mogu izazvati eksploziju.

               (5)

               Upaljači nisu namijenjeni djeci. Unatoč tomu, pogrešno rukovanje upaljačima, posebno od strane male djece, nije tako rijetka pojava te ju je potrebno uzeti u obzir prilikom procjene sigurnosti takvih proizvoda. To je posebno važno u slučaju upaljača za jednokratnu uporabu, koji se prodaju u velikim količinama, često zajedno u većim pakiranjima, a koje potrošači zbog niske cijene proizvoda rabe, kao i u slučaju upaljača izrađenih u zabavnom obliku, a koji su zbog privlačnog izgleda posebno zanimljivi maloj djeci.

               (6)

               Pogrešno rukovanje upaljačima od strane male djece može dovesti do požara koji za posljedicu imaju veliku osobnu i gospodarsku štetu, uključujući smrt. Zbog svega toga, upaljači predstavljaju ozbiljan rizik, u odnosu na pogrešno rukovanje od strane male djece.

               (7)

               Komisija je 1998. Europskom odboru za normizaciju (CEN) izdala mandat br. M/266 u vezi normizacije upaljača u odnosu na sigurnost potrošača i djece, a čiji je rezultat bila Europska norma EN 13869:2002: Upaljači — sigurnosni mehanizmi za djecu — sigurnosni zahtjevi i pokusne metode.

               (8)

               S obzirom na to da postoji mogućnost ugrožavanja zdravlja i sigurnosti potrošača, posebice, kada se mala djeca igraju upaljačima i njima pogrešno rukuju, te da je navedeni rizik moguće učinkovito ukloniti isključivo prikladnim mjerama primjenjivima na razini Zajednice, Komisija je 11. svibnja usvojila Odluku 2006/502/EZ (2) u skladu s odredbama članka 13. Direktive 2001/95/EZ, kojom se od država članica zahtijeva da poduzmu mjere kojima bi se osiguralo da se na tržište stavljaju samo upaljači koji su sigurni za djecu i zabranilo stavljanje na tržište upaljača noviteta.

               (9)

               S obzirom da Odluke usvojene na temelju članka 13. Direktive 2001/95/EZ predstavljaju privremene mjere s primjenom od maksimalno jedne godine, te da je svaku moguće zasebno produžiti na razdoblja od maksimalno još jedne godine, Komisija je 12. travnja 2007. usvojila Odluku 2007/231/EZ (3) kojom se valjanost Odluke 2006/502/EZ produžuje za jednu godinu.

               (10)

               Iako norma EN 13869 još uvijek nije navedena u Službenom listu u skladu s odredbama Direktive 2001/95/EZ, Odlukom Komisije 2006/502/EZ dana je pravna pretpostavka za usklađenost onih upaljača, koji su u skladu s nacionalnim normama, a koje su preuzele normu EN 13869.

               (11)

               U svjetlu potrebe za korisnim prikladnim tehničkim rješenjima za procjenu sigurnosnih zahtjeva upaljača u odnosu na njihovu uporabu od strane djece, države članice i Komisija, u suradnji s europskim normizacijskim tijelima te nakon savjetovanja sa svim dionicima, utvrdile su potrebu revizije norme EN 13869.

               (12)

               Glavni problem utvrđen kod trenutne norme je oslanjanje na testiranje skupine djece, u namjeri da se provjeri da li su upaljači zaista sigurni za dijete. Iako se metoda testiranja skupine djece pokazala kao pouzdana metoda, prikladno bi bilo utvrditi alternativne metode utvrđivanja sigurnosti upaljača za djecu, pod uvjetom da je svaka alternativna metoda jednako učinkovita i pouzdana. Nadalje, postojeća definicija upaljača koji su posebno privlačni djeci (upaljači noviteti) je otvorena za razna tumačenja, što može dovesti do nejednake primjene zabrane takvih upaljača. Naposljetku, potrebno je riješiti još mnoga druga pitanja, kako bi norma u potpunosti ispunila svoju ulogu, tako da se njome osiguravaju prikladna tehnička rješenja.

               (13)

               Posebne zahtjeve za sigurnost djece u vezi s upaljačima potrebno je izraditi u skladu s odredbama članka 4. Direktive 2001/95/EZ, s ciljem da se od normizacijskih tijela zahtijeva da revidiraju normu EN 13869 u skladu s postupcima propisanim Direktivom 98/34/EZ (4), u odnosu na procedure informiranja na području tehničkih normi i pravila, te da objave revidiranu normu u Službenom listu.

               (14)

               Nakon što je u Službenom listu objavljena oznaka revidirane norme, podrazumijeva se da upaljači proizvedeni u skladu s normom zadovoljavaju opće sigurnosne zahtjeve sukladno Direktivi 2001/95/EZ o općoj sigurnosti proizvoda, pod uvjetom da su zadovoljeni posebni zahtjevi za sigurnost djece obuhvaćeni navedenom normom.

               (15)

               Mjere predviđene ovom Odlukom su u skladu s mišljenjem Odbora osnovanog Direktivom 2001/95/EZ,

         ODLUČILA JE:
   Članak 1.
   Svrha
   Svrha ove Odluke je utvrđivanje zahtjeva na temelju kojih Komisija može od relevantnih normizacijskih tijela zahtijevati da izmijene relevantne norme koje se odnose na upaljače.
   Za potrebe ove Odluke:

               „upaljač” znači ručna naprava za proizvodnju plamena uporabom goriva, koja se uobičajeno koristi za paljenje, osobito cigareta, cigara i lula, a za koju se može predvidjeti da se može koristiti za paljenje materijala kao što su papir, stijenj, svijeće i svjetiljke, proizvedena s određenom zalihom goriva, bilo da je namijenjena ponovnom punjenju ili ne;

               „upaljač siguran za djecu” znači upaljač osmišljen i proizveden tako da se njime ne može koristiti dijete mlađe od 51 mjeseca, pod normalnim i razumno predvidljivim uvjetima korištenja zbog, na primjer, snage koja je potrebna za njegovo korištenje, njegova oblika, zaštite mehanizma paljenja, složenosti ili slijeda postupaka koji su potrebni za paljenje;

               „upaljač privlačan djetetu” znači upaljač, čiji je oblik na bilo koji način sličan nekom drugom predmetu, za koji je poznato da je privlačan i namijenjen uporabi djece mlađe od 51 mjeseca.

         Članak 2.
   Zahtjevi
   1.   U smislu članka 4. Direktive 2001/95/EZ, posebni zahtjevi za sigurnost upaljača u odnosu na djecu su:

               (a)

               upaljači moraju biti sigurni za djecu, na način da se smanji mogućnost i vjerojatnost, da djeca mlađa od 51 mjeseca njima rukuju;

               (b)

               upaljači ne smiju biti privlačni djeci mlađoj od 51 mjeseca.

         2.   Stavak 1. točka (a) se ne primjenjuje na upaljače koji se mogu ponovno napuniti, a za koje proizvođači osiguravaju, na zahtjev nadležnih vlasti, potrebnu dokumentaciju kojom se opravdava to što su upaljači oblikovani, proizvedeni i stavljeni na tržište tako da je zajamčena neprekidna očekivana sigurna uporaba tijekom njihovog vijeka trajanja od najmanje pet godina, da su podložni popravku, te koji posebno zadovoljavaju sljedeće zahtjeve:

               (a)

               imaju, u skladu s Direktivom 1999/44/EZ Europskog parlamenta i Vijeća (5), pisano jamstvo proizvođača u trajanju od najmanje dvije godine, za svaki upaljač posebno;

               (b)

               moguće ih je popraviti i sigurno ponovno napuniti tijekom cijelog vijeka trajanja, a posebno moraju imati mehanizam paljenja koji je također moguće popraviti;

               (c)

               dijelovi koji nisu potrošni, no za koje ipak postoji mogućnost da će se, nakon isteka razdoblja pod jamstvom, zbog kontinuirane uporabe istrošiti ili pokvariti, moraju biti lako dostupni kako bi ih ovlaštena osoba ili specijalizirani post-prodajni servisni centar sa sjedištem u Europskoj uniji, mogao zamijeniti ili popraviti.

      Sastavljeno u Bruxellesu 23. travnja 2008.

            Za Komisiju

         Meglena KUNEVA

            Članica Komisije

      (1)  SL L 11, 15.1.2002., str. 4.

      (2)  SL L 198, 20.7.2006., str. 41.

      (3)  SL L 99, 14.4.2007., str. 16.

      (4)  SL L 204, 21.7.1998., str. 37.

      (5)  SL L 171, 7.7.1999., str. 12.


title: Odluka br. 1247/2002/EZ Europskog parlamenta, Vijeća i Komisije od 1. srpnja 2002. o propisima i općim uvjetima kojima se uređuje obavljanje dužnosti Europskog nadzornika za zaštitu podataka

text:
               01/Sv. 002

               HR

               Službeni list Europske unije

               143

         32002D1247

               L 183/1

               SLUŽBENI LIST EUROPSKE UNIJE

               01.07.2002.

      ODLUKA br. 1247/2002/EZ EUROPSKOG PARLAMENTA, VIJEĆA I KOMISIJE

   od 1. srpnja 2002.
   o propisima i općim uvjetima kojima se uređuje obavljanje dužnosti Europskog nadzornika za zaštitu podataka
   EUROPSKI PARLAMENT, VIJEĆE EUROPSKE UNIJE I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 45/2001 Europskog parlamenta i Vijeća od 18. prosinca 2000. o zaštiti osoba u vezi s obradom osobnih podataka u institucijama i tijelima Zajednice i o slobodnom protoku takvih podataka (1), a posebno njezin članak 43.,
   uzimajući u obzir prijedlog Komisije (2),
   budući da:

               (1)

               Europski nadzornik za zaštitu podataka je neovisno nadzorno tijelo kojem je povjeren nadzor primjene instrumenata Zajednice za zaštitu fizičkih osoba u vezi s obradom osobnih podataka i slobodnom kretanju takvih podataka u institucijama i tijelima Zajednice.

               (2)

               Pravila o zaštiti podataka čija je svrha štititi temeljna prava i slobode pojedinaca, poglavito njihov privatni i obiteljski život, u vezi s obradom osobnih podataka, posebno u skladu s člankom 6. Ugovora o Europskoj uniji te posebice u vezi s člancima 7. i 8. Povelje Europske unije o temeljnim pravima. Prema praksi Suda Europskih zajednica ta temeljna prava treba tumačiti u svjetlu na članka 8. Europske konvencije za zaštitu ljudskih prava i temeljnih sloboda te ustavnih tradicija koje su zajedničke državama članicama. Cilj zaštite podataka treba se ispuniti uzimajući u obzir cilj da se ne smiju ograničiti informacije koje se daju na raspolaganje građanima o javnim djelatnostima.

               (3)

               Za učinkovitu uspostavu ovakvog neovisnog nadzornog tijela potrebno je utvrditi propise i opće uvjete koji uređuju obavljanje dužnosti Europskog nadzornika za zaštitu podataka i pomoćnika nadzornika.

               (4)

               Većina elemenata koji trebaju biti uključeni u propise i opće uvjete za obavljanje dužnosti Europskog nadzornika za zaštitu podataka je već sadržana u Uredbi (EZ) br. 45/2001. Ona sadrži potrebne odredbe za imenovanje Europskog nadzornika za zaštitu podataka i pomoćnika nadzornika, o njihovim kadrovskim potencijalima i financijskim sredstvima, njihovoj neovisnosti, njihovoj obvezi čuvanja profesionalne tajne, njihovim dužnostima i ovlastima. Pravila postupka Europskog nadzornika za zaštitu podataka, predviđena člankom 46. točkom (k) Uredbe (EZ) br. 45/2001, posebice trebaju sadržavati postupovne odredbe o načinu izvršavanja njegovih ovlasti.

               (5)

               Europskog nadzornika za zaštitu podataka obvezuje pravo Zajednice te bi on trebao postupati sukladno Uredbi (EZ) br. 1049/2001 Europskog parlamenta i Vijeća od 30. svibnja 2001. o javnoj dostupnosti dokumenata Europskog parlamenta, Vijeća i Komisije (3). Time ga trebaju obvezati odredbe Povelje vezane za zaštitu temeljnih prava i sloboda, koje utvrđuju da donošenje odluka u Uniji treba biti što je moguće otvorenije, te osiguravaju zaštitu osobnih podataka, posebice prava na privatnost.

               (6)

               Financijski okvir ove Odluke treba biti usklađen s trenutačnom gornjom granicom stavke 5.

               (7)

               U Uredbi (EZ) br. 45/2001 nisu sadržana samo dva značajna aspekta propisa te ih treba pojasniti. Odnose se na utvrđivanje osobnog dohotka nadzornika i pomoćnika nadzornika, njihovih dodataka i svih drugih naknada za rad, te sjedište nadzornika. Također treba pojasniti odredbe Uredbe (EZ) br. 45/2001 o postupku imenovanja Europskog nadzornika za zaštitu podataka i pomoćnika nadzornika.

               (8)

               Europski nadzornik za zaštitu podataka trebao bi primati jednaku naknadu za rad kao i Europski ombudsman, s obzirom da je potrebno osigurati nadzornikov status primjeren njegovim dužnostima i ovlastima, te da Uredba (EZ) br. 45/2001 u velikoj mjeri prati primjer Europskog pučkog pravobranitelja pri definiranju institucionalnog profila nadzornika. Europski pučki pravobranitelj izjednačen je sa sucem Suda u pogledu primitaka od rada, dodataka i starosne mirovine.

               (9)

               Pomoćnik nadzornika treba u pogledu primitaka od rada, dodataka i starosne mirovine imati status jednak tajniku Suda, kako bi se uspostavila hijerarhija između njega/nje i Europskog nadzornika, pri čemu oboje podliježu istoj vrsti prihoda, u skladu s postupkom njihovog imenovanja, mandata i dužnosti.

               (10)

               Sjedište Europskog nadzornika za zaštitu podataka trebalo bi biti u Bruxellesu, kako bi se zbog prirode njegova/ posla osigurala potrebna blizina institucijama i tijela Zajednice koje nadzire, te da bi mu se omogućilo neometano obavljanje dužnosti.

               (11)

               Trebat će razmotriti u kojoj mjeri suradnja s tijelima za nadzor zaštite podataka, uspostavljena u skladu s glavom VI. Ugovora o Europskoj uniji, kako je predviđeno u članku 46. točki (f) Uredbe (EZ) br. 45/2001, služi postizanju cilja da se osigura dosljednost u primjeni pravila i postupaka za nadzor zaštite podataka.

               (12)

               Nadležni odbor Europskog parlamenta može odlučiti da za sve kandidate koji se nalaze na popisu koji je temeljem javnog poziva sastavila Komisija, u skladu s člankom 42. stavkom 1. Uredbe (EZ) br. 45/2001 održi raspravu otvorenu za sve članove Parlamenta,

         ODLUČILI SU:
   Članak 1.
   Primitak od rada Europskog nadzornika za zaštitu podataka
   Europski nadzornik za zaštitu podataka je u pogledu određivanja primitka od rada, dodataka, starosne mirovine te svih drugih naknada na osnovi rada izjednačen sa sucem Suda Europskih zajednica.
   Članak 2.
   Primitak od rada pomoćnika nadzornika
   Pomoćnik nadzornika je u pogledu određivanja primitka od rada, dodataka, starosne mirovine te svih drugih naknada na osnovi rada izjednačen s tajnikom Suda Europskih zajednica.
   Članak 3.
   Postupak imenovanja
   Europski nadzornik za zaštitu podataka i pomoćnik nadzornika imenuju se temeljem javnog poziva za izbor kandidata. Poziv za izbor kandidata omogućuje svim zainteresiranim strankama diljem Zajednice da podnesu svoje prijave. Popis kandidata je javan. Na temelju popisa koji je sastavila Komisija u skladu s člankom 42. stavkom 1. Uredbe (EZ) br. 45/2001, nadležni odbor Europskog parlamenta može odlučiti održati raspravu kako bi mogao izraziti svoje mišljenje o tome kojem kandidatu daje prednost.
   Članak 4.
   Sjedište
   Europski nadzornik za zaštitu podataka i pomoćnik nadzornika imaju sjedište u Bruxellesu.
   Članak 5.
   Ova Odluka stupa na snagu sljedećeg dana od dana objave u Službenom listu Europskih zajednica.

      Sastavljeno u Bruxellesu 1. srpnja 2002.

            Za Europski parlament

            Predsjednik

         P. COX

            Za Vijeće

            Predsjednik

         M. ARIAS CAÑETE

            Za Komisiju

            Predsjednik

         R. PRODI

      (1)  SL L 8, 12.1.2001., str. 1.

      (2)  SL C 304 E, 30.10.2001., str. 178.

      (3)  SL L 145, 31.5.2001., str. 43.


title: Odluka Vijeća 2011/312/ZVSP od 26. svibnja 2011. o izmjeni i produljenju Zajedničke akcije 2005/889/ZVSP o uspostavi Misije pomoći Europske unije za granični prijelaz Rafah (EU BAM Rafah)

text:
               18/Sv. 005

               HR

               Službeni list Europske unije

               322

         32011D0312

               L 140/55

               SLUŽBENI LIST EUROPSKE UNIJE

               26.05.2011.

      ODLUKA VIJEĆA 2011/312/ZVSP
   od 26. svibnja 2011.
   o izmjeni i produljenju Zajedničke akcije 2005/889/ZVSP o uspostavi Misije pomoći Europske unije za granični prijelaz Rafah (EU BAM Rafah)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 43. stavak 2.,
   budući da:

               (1)

               Vijeće je 25. studenoga 2005. donijelo zajedničku akciju 2005/889/ZVSP o uspostavi Misije pomoći Europske unije za granični prijelaz Rafah (EU BAM Rafah) (1).

               (2)

               Vijeće je 12. svibnja 2010. donijelo Odluku 2010/274/ZVSP (2) o izmjeni Zajedničke akcije 2005/889/ZVSP i njezinom produljenju do 24. svibnja 2011.

               (3)

               Politički i sigurnosni odbor (PSO) je 16. veljače 2011. odobrio preporuke u vezi sa strateškim konceptom u okviru zajedničke sigurnosne i obrambene politike (ZSOP) za osposobljavanje palestinskog osoblja koje upravlja granicom i graničnim prijelazima u Gazi.

               (4)

               Misiju EU BAM Rafah trebalo bi dodatno produljiti od 25. svibnja 2011. do 31. prosinca 2011. na temelju njezinog trenutačnog mandata.

               (5)

               Također je potrebno utvrditi financijski referentni iznos namijenjen pokrivanju izdataka povezanih misijom EU BAM Rafah za razdoblje od 25. svibnja 2011. do 31. prosinca 2011.,

         DONIJELO JE OVU ODLUKU:
   Članak 1.
   Zajednička akcija 2005/889/ZVSP mijenja se kako slijedi:

               1.

               U članku 2., drugom stavku, dodaje se sljedeća točka:

                           „(d)

                           pomaže EUPOL COPPS-u u njegovim dodatnim zadaćama u području osposobljavanja palestinskog osoblja koje upravlja granicom i graničnim prijelazima u Gazi.”

               2.

               Članak 10. stavak 1. zamjenjuje se sljedećim:
               „1.   PSO, u okviru odgovornosti Vijeća i VP-a, obavlja politički nadzor i strateško usmjeravanje misije. Vijeće ovlašćuje PSO za donošenje odgovarajućih odluka u tu svrhu u skladu s člankom 38. Ugovora. To ovlaštenje uključuje ovlasti za imenovanje voditelja misije, na prijedlog VP-a, i izmjenu OPLAN-a. Također uključuje ovlasti za donošenje naknadnih odluka u pogledu imenovanja voditelja misije. Vijeće i dalje ima ovlasti odlučivati o ciljevima i okončanju misije.”

               3.

               Članak 13. stavak 1. zamjenjuje se sljedećim:
               „1.   Financijski referentni iznos namijenjen pokrivanju izdataka povezanih s misijom za razdoblje od 25. svibnja 2011. do 31. prosinca 2011. iznosi 1 400 000 EUR.”

               4.

               U članku 16. drugi se stavak zamjenjuje sljedećim:
               „Prestaje važiti 31. prosinca 2011.”

         Članak 2.
   Ova Odluka stupa na snagu na datum donošenja.
   Primjenjuje se od 25. svibnja 2011.

      Sastavljeno u Bruxellesu 26. svibnja 2011.

            Za Vijeće

            Predsjednik

            MARTONYI J.

      (1)  SL L 327, 14.12.2005., str. 28.

      (2)  SL L 119, 13.5.2010., str. 22.